Stella-koshuismoorde: ‘Meisies was daardie aand alleen’Marna Engelbrecht (links) en Sharnelle Hough. Foto: Via Facebook Sharnelle Hough (17) en Marna Engelbrecht (16) was Vrydagaand glo alleen in die koshuis by die Hoërskool Stella toe hulle vermoor is. Die meisies, albei in gr. 11 by dié hoërskool op Stella in Noordwes, was veronderstel om Saterdagoggend die skoolbus te haal om sport op Koster te gaan kyk. Freddy Sepeng, woordvoerder van die provinsie se departement van onderwys, het Dinsdag aan Maroela Media gesê om dié rede het die meisies met die skool gereël om in die koshuis oor te slaap terwyl die ander koshuismeisies vir die naweek huis toe was. Kapt. Charlize van der Linden, woordvoerder van die Stella-polisie, het aan Maroela Media verduidelik die koshuis by die hoërskool is in twee vleuels verdeel, een vir seuns en een vir meisies. “Die seuns het in die koshuis oorgebly vir die volgende dag se sport, maar die twee meisies was alleen in hul gedeelte van die koshuis,” het Van der Linden gesê. “Die koshuismoeder was wel daar, maar sy beweer die meisies het haar versoek om die veiligheidshek vir hulle oop te los aangesien hulle glo gewag het vir iemand om vir hulle klere te bring.” Sharnelle en Marna is Saterdag vermoedelik tussen 02:00 en 03:00 vermoor. Toe hulle nie die oggend die bus haal nie, het die koshuismoeder na hulle gaan soek en op Sharnelle se liggaam afgekom waar sy aan ŉ nylontou aan die trapreling hang. Die polisie is ontbied en Marna se liggaam is in die badkamer aangetref. Sy is moontlik verwurg en daar was ŉ handsakband om haar nek. Die polisie het aanvanklik ŉ geregtelike doodsondersoek van stapel gestuur om vas te stel of vuilspel betrokke was, maar dit is spoedig na moord verander. Die enigste verdagte tans in die ondersoek, Xander Bylsma (19), is dieselfde dag by sy huis in Stella in hegtenis geneem. Bylsma en Sharnelle was voorheen in ŉ verhouding, maar het uitgemaak. Sedert die voorval het verskeie besorgde ouers met Maroela Media kontak gemaak om hul kommer oor die veiligheid en toesig by die koshuis te deel. Volgens die ouers word die veiligheidshekke glo nooit gesluit nie. Daar was glo ook Vrydagaand ŉ “raserige partytjie” in die seuns se koshuisvleuel. Sharnelle Hough en Xander Bylsma . Foto: Via Facebook Sepeng het egter aan Maroela Media gesê daar is genoegsame veiligheid en toesig by die skool. “Deur die week is daar veiligheidswagte, maar aangesien die koshuisinwoners oor naweke huis toe gaan, is daar oor naweke nie wagte nie. Die verdagte was ook voorheen ŉ leerder aan die hoërskool. Hy ken die skool baie goed en weet hoe om ongesiens daar rond te beweeg,” het Sepeng gesê. Sepeng het gesê die departement ondersteun die polisie in hul moordondersoek en het ook sy eie afsonderlike ondersoek oor die veiligheidskwessies by die skool van stapel gestuur. Volgens Sepeng gaan Sello Lehari, die provinsie se LUR vir onderwys, Dinsdag ŉ besoek by die skool aflê. Intussen het Angie Motshekga, die minister van basiese onderwys, haar skok en hartseer oor die “sinnelose moorde” uitgespreek. “Ons sien te veel van ons jong vroue wat aan die hande van hul kêrels of voormalige kêrels vermoor word. Dit is skokkend en diep ontstellend,” het Motshekga gesê. Motshekga het gesê sy is bly die polisie het reeds die verdagte in hegtenis geneem en hoop dat geregtigheid in hierdie saak sal geskied. Die minister het gevra vir ŉ volledige verslag van die provinsiale departement van onderwys oor die omstandighede wat tot die tragiese voorval gelei het en hoe die vermeende moordenaar toegang tot die koshuis verkry het. Xander Bylsma (19). Foto: Via Facebook